BEM ร่วงแรง! หลังกทพ.เตรียมสู้คดีค่าผ่านทาง-เร่งส่งเข้าครม.24 พ.ค.นี้
BEM ร่วงเกือบ 4% หลังกทพ.พลิกมติกลับมาต่อสู้คดีค่าผ่านทางปี 46 เร่งส่งเข้าครม.24 พ.ค.นี้ ทั้งนี้ ณ เวลา 10.17 น.ราคาอยู่ที่ 6.20 บาท ลบ 0.25 บาท หรือ 3.88% มูลค่าการซื้อขาย 349.1 ล้านบาท
19 พ.ค. 2559

ผู้สื่อข่าวรายงานว่า ราคาหุ้น บริษัท ทางด่วนและรถไฟฟ้ากรุงเทพ  จำกัด (มหาชน) หรือ BEM ณ เวลา 10.17 น.ราคาอยู่ที่ 6.20 บาท ลบ 0.25 บาท หรือ 3.88% มูลค่าการซื้อขาย 349.1 ล้านบาท  โดยเปิดตลาดที่ 6.35 บาท ต่ำสุดที่ 6.20 บาท สูงสุดที่ 6.40 บาท
โดยวานนี้ (18 พ.ค.) คณะกรรมการ (บอร์ด) การทางพิเศษแห่งประเทศไทย (กทพ.) ที่มีพล.อ.สุชาติ วิวรรธน์ เป็นประธาน ประชุมด่วนเป็นวาระพิเศษกรณีคดีข้อพิพาทการปรับค่าผ่านทางปี 2546 กับ บมจ.ทางด่วนและรถไฟฟ้ากรุงเทพ (BEM) เนื่องจาก รมว.คมนาคม  มีคำสั่งด่วนที่สุดให้บอร์ด กทพ.พิจารณาเรื่องดังกล่าวอีกครั้ง หลังได้หนังสือร้องเรียนจากสหภาพแรงงานรัฐวิสาหกิจ กทพ.คัดค้านมติบอร์ดที่ระบุว่าไม่มีเหตุที่จะฟ้องร้องต่อศาลปกครองเพื่อต่อสู้คดีค่าผ่านทางด่วนขั้นที่ 2 ปี 46 กับ BEM เนื่องจากคณะอนุญาโตตุลาการเสียงข้างมากได้มีคำชี้ขาดเมื่อวันที่ 12 ก.พ.59 ให้ กทพ.ชดเชยค่าเสียหายแก่ BEM แล้ว
นายณรงค์ เขียดเดช ผู้ว่า กทพ. เปิดเผยว่า วานนี้บอร์ดได้พิจารณาทบทวนมติเดิมและมีมติเห็นชอบที่จะต่อสู้คดีต่อไป โดยยื่นเรื่องฟ้องร้องต่อศาลปกครอง แต่ก็ไม่ปิดกั้นวิธีการอื่น เช่น การเจรจากับ BEM เพื่อไกล่เกลี่ยข้อพิพาท โดยอยู่บนพื้นฐานว่าภาครัฐต้องได้ประโยชน์สูงสุด
ทั้งนี้ กทพ.จะรวมรวบมติบอร์ดนำส่งกระทรวงคมนาคมในวันนี้เพื่อเสนอต่อที่ประชุมคณะรัฐมนตรี (ครม.) พิจารณาชี้ขาดว่า กทพ.ควรสู้คดีต่อหรือไม่ โดยจะเสนอ ครม.วันที่ 24 พ.ค.59 เพื่อให้ทันกำหนด 90 วัน ที่กทพ. จะสามารถยื่นคัดค้านคำตัดสินของอนุญาโตตุลาการได้ ซึ่งจะครบกำหนดในวันที่ 1 มิ.ย.นี้